ทองคำปิดลบ 1.5 ดอลลาร์
สัญญาทองคำตลาดนิวยอร์กปิดลบ1.5 ดอลลาร์ หรือ 0.1% ปิดที่ 1,774.9 ดอลลาร์/ออนซ์นักลงทุนเข้ามาเทขายทำกำไร
28 ก.พ. 2555

สัญญาทองคำตลาดนิวยอร์กปิดลบ1.5 ดอลลาร์ หรือ 0.1% ปิดที่ 1,774.9 ดอลลาร์/ออนซ์นักลงทุนเข้ามาเทขายทำกำไร
สัญญาทองคำที่ตลาด COMEX (Commodity Exchange) ส่งมอบเดือนเม.ย.ร่วงลง 1.5 ดอลลาร์ หรือ 0.1% ปิดที่ 1,774.9 ดอลลาร์/ออนซ์ หลังจากเคลื่อนตัวในช่วง 1777.0 - 1773.8 ดอลลาร์
สัญญาทองคำร่วงลงหลังจากสกุลเงินดอลลาร์สหรัฐแข็งค่าขึ้นเมื่อเทียบยูโรและสกุลเงินอื่นๆ หลังจากที่ประชุมรัฐมนตรีคลังและผู้ว่าการธนาคารกลางกลุ่ม G20 ได้เลื่อนการตัดสินใจที่จะเพิ่มทุนทรัพย์ให้กับกองทุนการเงินระหว่างประเทศ (ไอเอ็มเอฟ) จนกว่า G20 จะพิจารณาเรื่องการเพิ่มทุนทรัพย์ให้กับกองทุนรักษาเสถียรภาพการเงินยุโรป (EFSF) ซึ่งคาดว่าจะมีขึ้นในการประชุมเดือนเม.ย.นี้
นอกจากนี้ สัญญาทองคำยังได้รับแรงกดดันจากการที่นักลงทุนเข้ามาเทขายทำกำไร หลังจากสัญญาทองคำทะยานขึ้นราว 2.9% ในรอบสัปดาห์ที่แล้ว โดยสัญญาทองคำปรับตัวขึ้นเกือบตลอดทั้งสัปดาห์ที่ผ่านมา เนื่องจากนักลงทุนมีมุมมองที่เป็นบวกต่อเศรษฐกิจ และข่าวรมว.คลังยูโรโซนอนุมัติมาตรการให้ความช่วยเหลือกรีซรอบสอง